De ken ho̱-de,
te̱ m-neke̱ be-de u̱n no̱m u̱s-ko̱n,
te̱ go'onu̱ru̱ u̱n wu̱ ken wan-ne'a-wu̱ ne̱ ko-gu̱w,
ko-ya-o-gwo̱t-wu̱ ro u̱n wa-u̱t-ko̱t ne̱.
Yan ka ko-gu̱w-wu̱ komo ye̱ ro u̱n kum u̱n hwo̱r de̱e̱n be-de u̱n ka gwo̱t-o̱ wu̱ ro̱tte̱ à.
Wu̱ se̱ngu̱ te̱ m-do̱re̱,
te̱ Burus ne̱,
wu̱ ro o-zaaz.
Wu̱ ma'asu̱ru̱ m-ze̱e̱,
“Ka hun-ne̱ ye̱ gu̱w-ne̱ Shir ye̱ wu̱ ro̱ Wa-u̱r-Be̱e̱b Kap à,
ye̱ ro̱ no̱ u̱n kute̱ u̱n co̱w-yo u̱n gwu̱!”
Wu̱ se̱ngu̱ru̱ m-no̱m kaane̱ u̱t-ho̱ de̱e̱n.
Me̱n-u̱t naasu̱ru̱ Burus de̱e̱n,
wu̱ waktu̱ru̱.
Wu̱ ze̱e̱ru̱ wa-u̱t-ko̱t,
“U̱m ze̱e̱g wo̱ n-me̱ u̱n jin-u̱r Ye̱so Kiristi,
wonge̱ u̱n wu̱ ne̱.”
U̱n gyept-o̱ u̱n yish,
wa-u̱t-ko̱t wonge̱ u̱n wu̱ ne̱.
Bo̱ yan-wan-ne'a hyente̱ co̱w-yo ye̱ rotte̱ u̱n kum u̱n hwo̱r kessu̱te̱ ye̱ à,
ye̱ shipu̱ru̱ Burus ne̱ u̱n Siras.
Ye̱ naku̱ ye̱ har n-me̱ u̱n be-de u̱t-baab u̱n co-o̱ u̱n yan-piish u̱t-ma.
Bo̱ ye̱ woote̱ ye̱ u̱n co-o̱ u̱n yan-piish u̱t-ma à,
ye̱ ze̱e̱ru̱,
“Ka Yahuda-ne̱ ye̱ suute̱ bo̱-o na.
Ye̱ m-yoos u̱n jind-se depe̱ a go̱ks ko̱ a do̱re̱ á,
remen te̱ Roma-ne̱ ye̱.”
Hun-ne̱ kargu̱ru̱ be-de u̱n ye̱ da-o gaan.
Yan-piish u̱t-ma yoogu̱ru̱ matuku-u̱t Burus ne̱ komo ye̱ rwo̱'u̱ru̱ a bu ye̱ u̱s-rak.
Bo̱ a bu'ute̱ ye̱ de̱e̱n à,
a ka'u̱ru̱ ye̱ be-de u̱n kur-o̱ m-ke'et.
A ze̱e̱ru̱ wa-u̱r-'er de u̱n ka kur-o̱ wu̱ 'er ye̱ m-so̱k ne̱.
Wu̱ komo bo̱ wu̱ go̱kste̱ to̱ ka ma-to̱ à,
wu̱ rwo̱'u̱ ye̱ re̱e̱no̱ n-me̱ n-me̱ de o-kur,
wu̱ kamtu̱ru̱ na-se u̱n ye̱ u̱n caari-to̱ u̱t-ce.
Da-o pu̱rge̱,
Burus ne̱ u̱n Siras ro u̱s-ko̱n ye̱ ro u̱s-se̱p to̱ u̱n bo̱ngo̱n-de Shir.
Ye̱ ken yan-m-ke'et ye̱ komo ye̱ ro ye̱ m-ho̱ge̱.
Da-o gaan,
dak-o nuktu̱ru̱ de̱e̱n,
har hwu̱k-o̱ u̱n ka kuke̱-o̱ nukte̱.
Da-o gaan ish-se u̱n o̱ kap argu̱ m-tikshe̱,
bo̱ u̱n ye̱ a ka'e̱ à,
ka rii-se a ke'etu̱ ye̱ à ussu̱ru̱.
Bo̱ wan-'er-de u̱n ka kur-o̱ zu̱tu̱te̱ be-de m-rew à,
wu̱ hyanu̱ru̱ ish-se o-kuke̱ tikshishe̱,
wu̱ mu'usu̱nu̱ magay-o̱ u̱n wu̱,
wu̱ ro u̱n zo̱nge̱-to̱ wu̱ hoot hi u̱n de u̱n wu̱,
u̱n remen wu̱ hyanag sa o zee ye̱ a ka'e̱ à ye̱ u̱n so̱m.
Amba Burus 'yonsu̱ co̱r m-'wo̱ns ne̱.
Wu̱ ze̱e̱ru̱,
“Taase o ho̱gu̱sse̱ hi u̱n du m-hoog á.
Ai,
myet-m te̱ te̱ ro̱ ko̱n!”
Wan-'er-de u̱n ye̱ a ka'e̱ à ze̱e̱ru̱ u̱nze a hante̱ u̱t-pitirra.
Wu̱ co̱wu̱ru̱ n-me̱,
wu̱ he̱e̱ru̱ u̱n co Burus ne̱ u̱n Siras.
Wu̱r-o̱ u̱n wu̱ ro̱ u̱s-zap se o-gye̱r.
Ka da-o̱,
wu̱ rwu̱ntu̱ru̱ ye̱ n-do̱.
Wu̱ ze̱e̱ru̱,
“Se̱k-ye̱,
¿re u̱m he m-no̱m u̱m kumut gwu̱ ne̱?”
Ye̱ komo ye̱ ze̱e̱ru̱,
“She̱r u̱n Wan-Ko̱yan Ye̱so,
wo̱ u̱n yakar ru ne̱,
no̱a kum gwu̱.”
Ka da-de,
ye̱ ru̱ru̱ wu̱ ma-u̱t Wan-Ko̱yan,
wu̱,
u̱n hun-ne̱ ye̱ ro u̱n hur-o̱ u̱n wu̱ ne̱ kap à.
N-me̱ u̱n ka te̱t-mo̱,
wu̱ deku̱ ye̱,
wu̱ sosu̱ru̱ ye̱ nat-to̱ u̱n ye̱.
Ba m-jime̱,
a yo'osu̱ru̱ wu̱ m-ho̱ u̱n yan-hur-o̱ u̱n wu̱ ne̱ kap.
Ka da-de,
wu̱ tu̱wtu̱ru̱ ye̱ u̱n hur-o̱ u̱n wu̱,
wu̱ hantu̱ ye̱ rii-yo m-re̱.
Wu̱ u̱n yan-hur-o̱ u̱n wu̱ ne̱ kap zak-o ho̱o̱ru̱ ye̱ remen kap mo̱ u̱n ye̱ ye̱ she̱re̱g be-de Shir.
Bo̱ ish geste̱ à,
yan-piish u̱t-ma to̱mnu̱ru̱ yan-to̱m-ye̱ u̱n ye̱.
Ye̱ ru̱ru̱ru̱ ko-wan-u̱r-'er,
“A ho'os ka hun-ne̱ ye̱.”
Wan-'er-de u̱n ye̱ a ka'e̱ à wo̱ntu̱ Burus ka to̱m-o̱,
wu̱ zee,
“Yan-piish u̱t-ma to̱mo̱nte̱ a ho'os no̱.
Remen kaane̱ m-mo̱ka,
rwu̱u̱n no̱,
no̱ arag ke̱e̱z ke̱e̱z.”
Amba Burus ze̱e̱ru̱ ye̱,
“Ai,
be-de u̱n hun-ne̱ ye̱ nomo te̱ u̱s-so̱ro̱g,
ba a m-piishi te̱ u̱t-ma,
ko̱ de̱ nomte̱ te̱ Roma-ne̱ ye̱ à.
Ye̱ jorbu̱ te̱ komo n-me̱ u̱n kur-o̱ m-ke'et,
m-mo̱ka komo ¿ye̱a ruut te̱ wukusse̱?
Ay!
Se̱ de̱ ye̱ haan u̱n hi u̱n de u̱n ye̱,
ye̱ ruut te̱.”
Yan-to̱o̱b-u̱t rim-to̱ neku̱ru̱.
Ye̱ ru̱ru̱ yan-piish u̱t-ma to̱ ka ma-to̱.
Yan-piish u̱t-ma komo ho̱gu̱ru̱ o-gye̱r bo̱ ye̱ ho̱ge̱ u̱nze Burus ne̱ u̱n Siras Roma-ne̱ ye̱ à.
Ka da-de,
ye̱ haanu̱ru̱ ye̱ ko̱nu̱ru̱ Burus ne̱ u̱n Siras ye̱ soks ba'as-de u̱n ye̱.
Bo̱ u̱n kaane̱,
ye̱ ruutu̱ ye̱ ye̱ ko̱nu̱ru̱ ye̱ yage̱ ka bo̱-o̱.
Bo̱ Burus ne̱ u̱n Siras ruusu̱nte̱ u̱n kur-o̱ m-ke'et à,
ye̱ argu̱ m-neke̱ hur-o Ridiya.
Bo̱ ye̱ hyenu̱ste̱ yan-dor à,
komo ye̱ dooru̱ hur-de u̱n ye̱ jaab-o̱ u̱t-me̱n,
ye̱ argu̱ru̱.